אברהם אורן (קצין)

אברהם אורן (21 במרץ 1934, ה' בניסן ה'תרצ"ד – 16 בפברואר 2022, ט"ו באדר א' ה'תשפ"ב) היה איש מערכת הביטחון בישראל. קצין בדרגת אלוף-משנה שהקים ופיקד על אגד נ"מ 168, ופיקד על גדוד 882 ו־883 ושימש כראש מנהל הרכש של משרד הביטחון (מנה"ר) בין השנים 1985–1993 ו־1998–2001, ראש משלחת הרכש בניו יורק (מש"ן) בין השנים 1993–1998.

ביוגרפיה
 ראשית חייו 
אורן נולד בשם אברהם הורן בעיר ירוסלב שבפולין, לדוד ומרים הורן. עם פרוץ מלחמת העולם השנייה בשנת 1939, גורשה משפחתו על ידי הגרמנים לגבול רוסיה, ומשם נשלחו על ידי הרוסים למארי אל (אזור נידח כ-600 ק"מ צפונית-מזרחית למוסקבה), שם חיו בתנאים קשים. לאחר מכן הועברה המשפחה לקזחסטן, שם נאלץ אברהם, בהיותו בן 9 בלבד, למכור סיגריות לחיילים רוסים כדי לסייע בפרנסת המשפחה.

בתום המלחמה המשפחה עשתה את דרכה חזרה לפולין במסע רכבת ממושך שארך שלושה שבועות, בקרון בהמות. הוריו של אברהם, שרצו להעלות אותו ואת אחיו לארץ ישראל, שלחו אותם לבדם לקיבוץ דתי של אגודת ישראל בגרמניה, שהיה אמור לעלות לישראל. שם חונכו הילדים במסגרת חרדית. כאשר התברר שהקיבוץ לא יעלה לארץ, אספו הוריו של אברהם את בניהם והמשפחה עברה למחנה העקורים טראונשטיין שבדרום-מזרח בוואריה.

אברהם עלה לישראל באוניה "נגבה" ב־1949. תחילה שהה עם משפחתו במחנה מעבר, ולאחר מכן עברו להתגורר זמנית ברעננה. כעבור חצי שנה השתקעה המשפחה בדירת חדר וחצי בשכונת רסקו ב' בחולון.

ב־1950 נפטרה אמו, ובעקבות זאת נטל אברהם על עצמו את ניהול משק הבית במקביל ללימודיו בתיכון קוגל. בתקופה זו היה גם פעיל בתחום הספורט, ושיחק כדורגל בקבוצת מכבי חולון.

 שירותו הצבאי 
אורן החל את שירותו הצבאי בשנת 1954 בחיל התותחנים. לאחר שסיים קורס קצינים, יצא ללימודי תואר בטכניון בשנים 1958–1961. לאחר לימודיו עבר למערך הנ"מ.

בנובמבר 1965 מונה לקצין אלקטרוניקה בגדוד 883, ובאפריל 1967 מונה למפקד גדוד 882. במלחמת ששת הימים שירת כסגן אלוף במפקדת כוחות הנ"מ, והיה שותף ב"מבצע תרנגול 53" בדצמבר 1969.
ממוזער|הוקרה לגדוד על הפלת מטוס מיג מצרי
בשנים 1971–1974 פיקד על גנ"ם 883 (ביסנ"מ), ובמהלך תקופה זו, בפברואר 1971, הפילה יחידה תחת פיקודו מטוס קרב מצרי. ב־7 באוקטובר 1973, היום השני למלחמת יום הכיפורים מינה אותו קצין הנ"מ הראשי מאיר שריב למפקד כוחות הנ"מ בסיני. הוא הוריד לחזית את כל סגל בית הספר שבפיקודו, והקים באמצעותו את מפקדת הנ"מ בסיני. גוף זה היווה למעשה את התשתית לאגד נ"מ 170 (דרום) שהוקם לאחר המלחמה. ב-31 באוקטובר 1975 הקים אורן את אגד נ"מ צפון (אגד 168) ומונה לעמוד בראשו כשהוא מקודם לדרגת אלוף-משנה. אורן פיקד על האגד עד 1978. את שירותו סיים ב-1982 בתפקיד קצין קישור נ"מ.

 במשרד הביטחון 
לקראת סיום שירותו הצבאי, החל אורן לעבוד כקצין אלקטרוניקה במנה"ר, ולאחר שחרורו מצה"ל שירת במספר תפקידים בולטים במשרד הביטחון. בתוקף תפקידים אלה היה אחראי לשיתוף פעולה ישראלי/אמריקאי עבור פיתוח מטוס ה-F-16, ופעל רבות לפיתוח התעשייה המקומית, ובפרט בפריפריה.פרוטוקול מס' 12 מישיבת ועדת העבודה והרווחה, יום שלישי, כ"ה בתשרי התש"ס (5 באוקטובר 1999): אברהם אורן: "[...] לכן אני יודע איך צריך להגן על התעשייה המקומית. מי שהמציא את ה־15% לאזורי הפיתוח, יושב כאן."

בשנים 1985–1993, 1998–2001 שימש כראש מנהל ההרכשה והייצור.

בשנים 1993–1998 שימש כראש משלחת הרכש בניו יורק

לאחר פרישתו ממשרד הביטחון שימש כדירקטור בכמה חברות, ביניהן רפאל.

 חיים אישיים והשכלה 
ממוזער|אברהם אורן ושתי בנותיו - ורד וסיגל
אורן היה בעל תואר ראשון בהנדסת חשמל מהטכניון (1981), ובוגר התכנית להכשרת בכירים בביטחון לאומי ובין-לאומי של אוניברסיטת הרווארד (1993).

נפטר בגיל 87 והובא למנוחות ביהוד. היה נשוי למרים אורן ואב לשתי בנות.

 הערות שוליים 

קטגוריה:אלופי-משנה בצה"ל
קטגוריה:עובדי משרד הביטחון
קטגוריה:ילדים בשואה: פולין
קטגוריה:עולים לאחר קום המדינה
קטגוריה:ישראלים שנולדו ב-1936
קטגוריה:ישראלים שנפטרו ב-2022